《琴书真趣为三山王用忠赋》
明代·黄仲昭

伊人爱文雅，夙志不外慕。琴书日自娱，萧散澄神虑。

宝鸭风微日，藜灯雨初度。膝上罢丝桐，床头披竹素。

烦襟日以清，至理日以悟。俯仰天地间，悠然有真趣。

予亦契兹怀，苦被微名误。劳劳西复东，流俗共驰鹜。

有琴庋高阁，有书闭深户。红尘汨天真，欲避不能去。

安得谢浮荣，相从竟朝暮。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。